הוועדה המשותפת לוועדת החינוך ולוועדת הכספים לעניין הפרטת המכינות הקדם-אקדמאיות, כנסת 18, פרוטוקול מספר 1, 2010-03-08 08:30

זבולון אורלב: אני פותח את הישיבה של הועדות המשותפת, ועדת החינוך, התרבות והספורט וועדת הכספים לנושא הפרטת המכינות הקדם אקדמיות.

זבולון אורלב: כזכור ועדת החינוך קיימה ישיבה מאוד קשה ומאוד ממצה בסוגיה של הפרטת מסגרות חינוך, מוסדות חינוך, ארגוני חינוך שעוסקים בליבה המהותית ביותר של מערכת החינוך כשעל סדר היום עמדו כמה וכמה נושאים של הפרטה, בראש ובראשונה המכינות הקדם-אקדמיות.

זבולון אורלב: הכוונה להפריט את סל התרבות, את נעל"ה – נוער עולה לפני הורים, את ועדת ההיגוי לחינוך לתלמידים עולי אתיופיה, טללים – אותה עמותה שמטפלת בהוראה ולימוד של תלמידים חולים תקופה ארוכה שנמצאים, פר"ח – פרויקט החונכות של הסטודנטים וכיוצא בזה.

זבולון אורלב: אנחנו היינו מאוד מבוהלים ומאוד מודאגים מהמגמה הזאת של הפרטה של סוגיות שהן כאמור בליבת העשייה החינוכית וקשורים גם בעשייה פדגוגית מובהקת.

זבולון אורלב: לכן החליטה הוועדה אז שתי החלטות.

זבולון אורלב: אחת, שוועדת החינוך, התרבות והספורט תגיש הצעת חוק שיהיו חתומים עליה כל חברי הוועדה, ואכן ההחלטה הזאת בוצעה לפני חודש ימים.

זבולון אורלב: הנחנו הצעת חוק שחתומים עליה כל חברי ועדת החינוך והתרבות וחברי כנסת נוספים.

זבולון אורלב: עניינה של הצעת החוק הוא שכפי שחוק חובת המכרזים החריג את שר הביטחון ונתן לשר הביטחון סמכויות לקבוע כללים מיוחדים באשר לקיום או אי קיום מכרזים במערכת הביטחון כולה כך הכנסת תתבקש לתת סמכויות לשר החינוך להחריג חובת חובת מכרזים או אי קיום חובת מכרזים בסוגיות שהן בליבת העשייה החינוכית כמו קבלת מורים, תוכניות פדגוגיות, כתיבת תוכניות לימוד, עריכת מבחנים וכיוצא בזה שהם לב ליבה של העשייה החינוכית.

זבולון אורלב: השאלה אם רוצים להפריט דברים אחרים היא סוגיה לגמרי שונה שאיננה קשורה לעניינו.

זבולון אורלב: יכולות להיות בקשר לכך דעות שונות מימין ומשמאל.

זבולון אורלב: ההצעה הזאת עדיין לא מילא את חובתה להיות מונחת 45 יום על שולחן הכנסת לכן עדיין במושב הנוכחי אי אפשר להעמיד אותה להצבעה.

זבולון אורלב: הייתה לי פגישה עם החשב הכללי וצוותו בקשר להצעת החוק הזאת.

זבולון אורלב: לא השליתי את עצמי שהחשב הכללי מיד יתלהב לתמוך בהצעת החוק הזאת.

זבולון אורלב: הוא לא נפל מהכיסא.

זבולון אורלב: הם כמובן הביעו התנגדות.

זבולון אורלב: בין יתר הנימוקים שלהם להתנגדות, הם אומרים, מה אתם רוצים?

זבולון אורלב: משרד החינוך אפילו לא פנה אלינו וביקש פטור ממכרז על הסוגיה של המכינות הקדם-אקדמיות.

זבולון אורלב: האמת שאני נדהמתי לשמוע את הדבר הזה.

זבולון אורלב: ולא רק זה הראיתי לו את המכרז שיש בתוכו אלמנטים פדגוגיים מובהקים.

זבולון אורלב: אז הוא אומר לי, מה אתה רוצה ממני?

זבולון אורלב: אני לא קבעתי את המכרז.

זבולון אורלב: משרד החינוך הוא שקבע את המכרז.

זבולון אורלב: הוא קבע את היקפו, הוא קבע את תכניו, ושוב עמדתי די מבויש ודי נדהם.

זבולון אורלב: אז כאמור אנחנו כנראה בפגרת הקיץ נגיש את החוק.

זבולון אורלב: אני יודע שאין הרבה סיכויים שהממשלה תתמוך בו אבל כנראה נצטרך לנהל מאבק ציבורי.

זבולון אורלב: לפחות הוא כבר בישר לי אז שלגבי יתר הנושאים כמו סל תרבות המשרד הגיש בקשה לכן צריך לשבח את שר החינוך שהפעיל את השפעתו בסוגיה הזאת והשר בישר לפני שבועיים בכנס שהיה לנו בסוגית סל התרבות כאן בכנסת והודיע ברבים שהחשב הכללי נענה לפנייתו והחליט לבטל ולא לקיים מכרז.

זבולון אורלב: לא להוציא סל תרבות למכרז.

זבולון אורלב: אין לנו תשובות לגבי כל יתר הדברים.

זבולון אורלב: אנחנו הרי לא רוצים לריב עם השומר.

זבולון אורלב: אנחנו הרי רוצים לאכול את הענבים, ואדרבא אם היתה מתקבלת החלטה לא ברמה של חוק אלא ברמה אחרת על פרויקטים שהם ליבת מערכת החינוך ולא יצאו למכרזים, גם בזה היינו מסתפקים אבל לא זה המצב.

זבולון אורלב: הסכנה עדיין אורבת לפתחנו.

זבולון אורלב: ההחלטה השנייה של ועדת החינוך שציינתי בראשית דבריי, מעבר להגשת החוק היתה לקיים ישיבה משותפת.

זבולון אורלב: נדמה לי שזו היתה הצעה של חבר הכנסת עמיר פרץ לקיים ישיבה משותפת, להחליט על ועדה משותפת עם ועדת הכספים מתוך הנחה שגם ועדת הכספים יש לה מעמד והשפעה גדולה יותר על משרד האוצר שהוא כאן הגורם העיקרי, וגם בעקבות ההצעה לסדר שהוגשה במליאת הכנסת החליטה מליאת הכנסת על הקמת הוועדה המשותפת.

זבולון אורלב: עשינו מאמצים רבים להקדים את הישיבה הזאת ככל האפשר, וחבר הכנסת עמיר פרץ דחק אותי מאוד בעניין הזה, ואנחנו דחקנו בועדת הכספים, והנה הגענו לתאריך הזה.

זבולון אורלב: כאמור על פי הנתונים מ-1 בינואר למעשה נכנס המכרז לתוקפו.

זבולון אורלב: האגודה לקידום החינוך שייסדה את המכינות הקדם-אקדמיות, האגודה לקידום החינוך שנוסדה על ידי משרד החינוך, צריך לומר את העובדות כהווייתן, יצאה מן התמונה וחברה מסחרית למטרות רווח נכנסה לתוך העניין.

זבולון אורלב: אנחנו נשמע היום תמונת מצב, איפה הדברים עומדים, מה ניתן עדיין לעשות ונפתח בדבריו של חבר הכנסת עמיר פרץ.

זבולון אורלב: בבקשה.

עמיר פרץ: אדוני היושב ראש, אני מאוד מודה לך על כינוס הוועדה.

עמיר פרץ: אני יודע שעמלת קשה כדי שהוועדה המשותפת תתכנס מהר ככל האפשר.

עמיר פרץ: גם אם אנחנו מוצאים את עצמנו מכונסים כאן ולצערנו חברי ועדת הכספים לא הופיעו אבל המנדט של מליאת הכנסת הוא מנדט שקיים, ואתה מקיים היום את הוועדה הזו כוועדה משותפת שודאי התוקף שלה צריך להיות הרבה יותר משמעותי.

עמיר פרץ: אין ספק שמה שאמרת בתחילת דבריך הן אמירות מפתח.

עמיר פרץ: אם אכן פני הדברים הם כאלה שבעצם היה פה שיקול דעת שהיתה בו התמהמהות מסוימת ושאיש לא צפה שהמכרז ההיסטורי הזה שתמיד ניתן לאגודה לקידום החינוך בשל היתרונות המקצועיים שלה והעובדה שהיא מולידה מייסדה של התפיסה של המכינות האלה ייתכן שהיה פה באמת איזה מקח טעות ואף אחד לא מצא צורך ללכת לתהליך הפטור ממכרז אלא סמכו על כך שכפי שקרה בשנים קודמות המכרז ישאיר את המצב כפי שהוא.

עמיר פרץ: מדוע זה חשוב המשפט הזה?

עמיר פרץ: כי זה אומר שאין לנו עימות עם משרד החינוך.

עמיר פרץ: זה כבר חשוב.

עמיר פרץ: זה אומר שהמחלוקת היא לא מול משרד החינוך.

עמיר פרץ: גם אם היתה תקלה שנוצרה בשל מהלך כזה או אחר התקלה היא טכנית בלבד.

עמיר פרץ: מישהו אמר לעצמו איזה טעם יש עכשיו להגיש בקשה לפטור ממכרז, לעשות את כל הרעש מסביב.

עמיר פרץ: ממילא האגודה לקידום החינוך תזכה.

עמיר פרץ: ככה קרה לפני שנתיים, ככה זה קרה בפעמים קודמות.

עמיר פרץ: לכל אני שמח כי אם היה לנו ויכוח מהותי עם משרד החינוך באשר להחרגה כפי שהחרגתם נושאים אחרים של תרבות ואמנות ונושאים אחרים מאוד חשובים של תנועות נוער, בוודאי שגם הנושא הזה היה ראוי להחרגה והיה ראוי לגישה אחרת מבחינת התהליכים.

עמיר פרץ: אבל אנחנו נמצאים מול מצב חדש שבו בעצם האגודה לקידום החינוך אינה במשחק.

עמיר פרץ: אלא שייכתן שלא לשמה, לשמה, ומאז מעז יצא מתוק.

עמיר פרץ: הסתבר שהמשבר הזה פתאום יצר כל מיני הזדמנויות חדשות.

עמיר פרץ: והמשבר הפך לבחינה מחדש של אפשרות שבעצם אולי עד היום איש לא בדק אותה.

עמיר פרץ: כי אתה אף פעם לא בודק אם האיש שהוא היה המתווה המקצועי שלך לאורך שנים, אתה לא בא ובודק האם האגודה לקידום החינוך עדיין יש לה תפקיד משמעותי כמתווך מקצועי בין המכינות לבין הגורמים השונים, ות"ת ואחרים.

עמיר פרץ: היום מסתבר שבבחינה יותר מעמיקה של כל הגורמים, גם ראשי המכינות, גם גורמים בתוך המכללות הגיעו למסקנה שייתכן מאוד שצריך לבחון לוותר על המתווך.

עמיר פרץ: לא צריך מתווך.

עמיר פרץ: ייחסכו ודאי מיליונים רבים.

עמיר פרץ: המיליונים האלה ישרתו את אותן מסגרות שקשה לגייס להן כסף לרבות אותן מסגרות שאינן נמצאות במתווה המרכזי של משרד הביטחון ומשרדים אחרים, כמו קבוצות עולים מאתיופיה, כמו קבוצות אחרות שלא תמיד נמצא להם תקציב שמגיע ממקורות ייעודיים ומסומנים וייתכן מאוד שהמשבר הזה חשף אפשרויות חדשות שראויות להיבחן במלוא הרצינות.

עמיר פרץ: אני חושב שמנכ"ל משרד החינוך הקדיש לנושא הזה הרבה מאוד זמן.

עמיר פרץ: אני גם הייתי איתו בקשר.

עמיר פרץ: אני יודע יפה מאוד את הגישה החיובית של המשרד אלא שידיהם כבולות.

עמיר פרץ: היה מכרז?

עמיר פרץ: בצדק הם אומרים, היה מכרז?

עמיר פרץ: מה אתם רוצים עכשיו שאנחנו נקבל החלטות כאילו לא היה מכרז?

עמיר פרץ: היה מכרז.

עמיר פרץ: כל מי שרצה לטעון טענות היה צריך לטעון אותן קודם.

עמיר פרץ: כל מי שחשש מהתרחשויות כאלה ואחרות היה צריך להצביע עליהן קודם.

עמיר פרץ: אבל האפלה, או ההרדמה, שאין לי מושג מי בדיוק פיזר שם את אבקת ההרדמה הזאת אבל כולם שקעו להם במין תרדמת כזאת שהביאה למצב שבו אנחנו נמצאים.

עמיר פרץ: ייתכן מאוד שבאמת כמו שאמרתי מהמשבר הזה יצא פתרון יותר טוב.

עמיר פרץ: אני פונה למשרד החינוך להיות פתוחים.

עמיר פרץ: אם היום גם המכללות, גם המכינות רוצים לבדוק אפשרות לעבוד ישירות מול הגורמים המתקצבים ובכך ייחסכו הרבה כספים, ייקבעו כללי הפיקוח, הניהול וההשגחה על ידי משרד החינוך.

עמיר פרץ: זה לא דבר שאפשר לוותר עליו.

עמיר פרץ: יחד עם זאת מבחן התוצאה הוא מבחן התוצאה.

עמיר פרץ: בסופו של דבר המכינות האלה צריכות להביא לנו תוצאות שכל מי שנמצא אצלן אכן מגיע למצב שהוא ראוי להיכנס לאקדמיה, ומבחני התוצאה פה הם הרבה יותר פשוטים לבדיקה לתת את ההערכה אם הם מסוגלים להיות עצמאיים, כן או לא, ומכללות כאלה שכל יום מקבלות לעצמן סמכות להכשיר לתארים אקדמיים נוספים, כל יום פותחים להן פקולטה נוספת, הרי אין שום סיבה שבעולם שאנחנו לא נסמוך על מכללות שמסוגלות לנהל את המכינות לחיילים משוחררים או מכינות הקדם- אקדמיות אחרות.

עמיר פרץ: תודה אדוני.

זבולון אורלב: תודה רבה.

זבולון אורלב: אני רוצה להקדים את המאוחר ולומר שהמועצה להשכלה גבוהה כפי שנמסר לי קיימה ישיבה בנושא הזה ביום שלישי בשבוע שעבר, ב-2 למרץ, ובין היתר שם הודיע שר החינוך, ואנחנו צריכים לשבח אותו על כך שהוא מגלה ערנות רבה מאוד בסוגיה הזאת.

זבולון אורלב: הוא הודיע שתוקם ועדה שתבחן את נושא הפעלת המכינות הקדם אקדמיות בכללותו.

זבולון אורלב: גם נמסר לי אתמול מלשכת השר שאכן השר עומד בפני השלמת הרכב ועדה.

זבולון אורלב: כלומר לא מדובר פה על עוד חודשים רבים ועוד שבועות ארוכים אלא ההנחה היא שממש בתוך ימים ספורים יושלם הרכב הוועדה והיא תצא לדרך.

זבולון אורלב: חבר הכנסת שלמה מולה.

שלמה מולה: תודה רבה אדוני היושב ראש, אדוני המנכ"ל, חברי הכנסת.

שלמה מולה: קודם כל אני מצטער שאחרי הסיכום שהיה בדיון הקודם, הסיכום לא קוים ואפילו הופר בצורה בוטה על ידי מי שהיו צריכים לכבד את כנסת ישראל ואת ועדת הכנסת, את החלטותיה, לפחות לעכב.

שלמה מולה: אני לא מבין אפילו למה.

שלמה מולה: אם יש באמת מישהו משרי הממשלה שאפשר לתת לו קרדיט זה דווקא שר החינוך.

שלמה מולה: אני חושב ששר החינוך הזה הוא שר חינוך טוב.

שלמה מולה: לפחות בקשר לנושאים שעולים על שולחנו הוא לא שוקל שיקולים פוליטיים אלא שיקולים עניינים ופותר את הבעיות ולפחות מתווה דרך.

שלמה מולה: בעניין המכינות וגם הפרטת פר"ח, גם סל תרבות, וגם כמובן מרכז ההיגוי לקליטת עולי אתיופיה, דווקא כאן למרות שהיה מכרז האגודה לקידום החינוך היא זכתה להפעיל את מרכז ההיגוי לקליטת עולי אתיופיה.

שלמה מולה: לא המכינות.

שלמה מולה: מי שהקים את מרכז ההיגוי הוא אדוני המנכ"ל היושב כאן.

שלמה מולה: הוא ראה צורך אמיתי להקים מרכז כזה.

שלמה מולה: אני בעוונותיי חשבתי, דווקא עם השנים, למשל גוף כזה שאליו מגיעים אנשי מקצוע מצוינים בקרב העולים מאתיופיה, שהרי בסופו של דבר אנחנו רוצים לראות את אותם אנשים שהתמקצעו, למדו בהשכלה גבוהה, נהיו באמת אנשי מקצוע בתחום החינוך ושישתלבו בתוך מערכת החינוך.

שלמה מולה: זאת היתה השאיפה.

שלמה מולה: לא לתת להם ילדים חורגים של מישהו בצד.

שלמה מולה: אני מקווה, העניין של מרכז ההיגוי של קליטת עולי אתיופיה, משרד החינוך יאפשר לו להיות גוף סמך מקצועי בתוך משרד החינוך.

שלמה מולה: אותו דבר לגבי המכינות הקדם אקדמיות.

שלמה מולה: אני לא מכיר את הגוף שזכה במכרז.

שלמה מולה: אני לא יודע מי הם.

שלמה מולה: אני מקווה שנציגיהם נמצאים כאן ואולי הם ישכילו אותנו.

שלמה מולה: אבל מה שברור לנו האגודה לקידום החינוך, במשך 40 שנה עם המכינות הגיעה להישגים אדירים.

שלמה מולה: כל צעיר יוצא אתיופיה, כל המדינה מתהדרת ב-7000 אקדמאים יוצאי אתיופיה, אני אומר לך אדוני היושב ראש, רובם ככולם עברו דרך המכינות הקדם אקדמיות.

שלמה מולה: מה קרה פה?

שלמה מולה: הגיעו לכאן אנשים אנאלפביתים בגיל 13 או 14.

שלמה מולה: הם לא הגיעו לבגרות מלאה.

שלמה מולה: הדרך היחידה כדי שיוכלו להשכלה גבוהה ואחר כך להיות אנשים יצרניים, לא לעמוד על דלפק שירותי הרווחה, היא בעצם לעבור דרך המכינות.

שלמה מולה: אבל אם המכינות הן כל כך טובות, אז מה הבעיה?

שלמה מולה: למה להפריט אותן?

שלמה מולה: ריבונו של עולם, אני לא מבין.

שלמה מולה: אני לא מצליח להבין.

שלמה מולה: לא רק זה, אני התפלאתי אדוני היושב ראש לשמוע מה שאתה אומר לנו עכשיו.

שלמה מולה: משרד החינוך אפילו לא חשב לבקש פטור.

שלמה מולה: מה זה הדבר הזה?

שלמה מולה: יש דברים שבהם אסור שתהיה פוליטיקה.

שלמה מולה: בחינוך אסור שתהיה פוליטיקה.

שלמה מולה: בקידום אוכלוסיות מוחלשות אסור שתהיה פוליטיקה.

שלמה מולה: השבוע הייתי במכון וייצמן.

שלמה מולה: אמרו לי שפר"ח יצא ממכון וייצמן.

שלמה מולה: הלכתי למכון וייצמן, ביקשתי, ספרו לי על העניין.

שלמה מולה: נדהמתי לגלות.

שלמה מולה: בסופו של דבר מי הם החונכים?

שלמה מולה: החונכים הם בדרך כלל כאלה שזקוקים לשכר לימוד.

שלמה מולה: מי התלמידים שבאים לקבל חונכות?

שלמה מולה: גם ילדים מאוכלוסיות חלשות.

שלמה מולה: אז למה להעביר מפעל כזה עוד פעם?

שלמה מולה: אני לא מצליח להבין.

שלמה מולה: זה קשור בעצם לאותה תפיסה שכל דבר מותר להפריט.

שלמה מולה: התפיסה הזאת פשטה רגל.

שלמה מולה: הכלכלה האמריקנית התרסקה בשנים האחרונות, הקפיטליזם הזה הלך.

שלמה מולה: בואו נחליף דיסקט.

שלמה מולה: נחשוב, נגיד, יש דברים שלא מפריטים.

שלמה מולה: מה שעובד טוב אצלנו למה שנמכור?

שלמה מולה: למה להעביר את זה לידיים אחרות?

שלמה מולה: לכן אדוני היושב ראש, כל הצעת חוק שתביא, ואנחנו מתחייבים באופוזיציה לגייס לך תמיכה מלאה.

שלמה מולה: אני משבח את שר החינוך, כולם יודעים את זה.

שלמה מולה: אבל אם אתה תביא הצעת חוק, ואני חבר בוועדת הכספים, נגייס את ועדת הכספים לסוגיה הזאת, אנחנו נתמוך בקידום.

שלמה מולה: זה בתנאי אחד, ששר החינוך, מנכ"ל משרד החינוך ירצו ללכת איתנו.

שלמה מולה: קודם כל אנחנו צריכים לשכנע אותם.

שלמה מולה: מה זה האגודה לקידום החינוך?

שלמה מולה: בגלל שהם טובים, לפגוע בהם, להשפיל אותם, למה?

שלמה מולה: זה גוף כל כך טוב.

שלמה מולה: לא מגיע להם תודה על המפעל שהם הקימו?

שלמה מולה: לקדם אנשים.

שלמה מולה: למה?

שלמה מולה: תודה רבה אדוני היושב ראש.

זבולון אורלב: לפעמים יש תופעה של overdoing רוצים לתקן מכונות מתוקנות.

זבולון אורלב: בדרך כלל מקלקלים אותן, לא מתקנים.

זבולון אורלב: חבר הכנסת רוברט טבייב בבקשה.

רוברט טיבייב: לגבי המכינות האקדמיות.

רוברט טיבייב: חוץ מהאוכלוסייה האתיופית והעולים החדשים, אוכלוסייה חלשה שעוברת תהליך של מכינות קדם אקדמיות שבאמת נותנת לאנשים את ההזדמנות ואני העליתי הצעה דחופה לסדר היום במליאה מתוך הבנה שבאמת פה אנחנו צריכים להילחם.

רוברט טיבייב: אני מהפריפריה ואני נוכחתי לדעת מה האגודה הזאת עשתה.

רוברט טיבייב: חשוב לנו שמערכת החינוך תהיה נגישה לא רק לאלה שיש להם כמה פרוטות בכיס.

רוברט טיבייב: כמובן אנחנו נפגע קשות באוכלוסיות החלשות ובאוכלוסייה של הפריפריה, ואני מייצג בגאווה את הפריפריה פה בכנסת.

רוברט טיבייב: אני מאופקים.

רוברט טיבייב: הגעתי לאופקים ישר משדה התעופה.

רוברט טיבייב: אני מכיר המון סטודנטים שעברו את המכינות הקדם אקדמיות.

רוברט טיבייב: אין צורך להסביר את החשיבות של המכינות.

רוברט טיבייב: הדבר גם הוכיח את עצמו.

רוברט טיבייב: נכון להיום זה הוכח גם במספרים.

רוברט טיבייב: יש היום 45 מכינות ברחבי הארץ.

רוברט טיבייב: החינוך זה לא בזק והמכינות הן לא מכשיר טלפון.

רוברט טיבייב: יכול להיות שאני איכשהו מבין את משרד האוצר אבל את משרד החינוך אני לא מבין.

רוברט טיבייב: אם מפעיל פרטי יפעיל את המכינות מה יהיה בראש שלו?

רוברט טיבייב: הרווח.

רוברט טיבייב: הוא יתרכז רק בחזקים, הוא יעזוב את החלשים.

רוברט טיבייב: זה ברור.

רוברט טיבייב: חוץ מזה הפעילות החברתית.

רוברט טיבייב: המפעיל החברתי לא יעשה את זה.

רוברט טיבייב: למה שהוא יעשה את זה?

רוברט טיבייב: כמו שחברי שלמה מולא אמר ואני רוצה לחזור על זה: יש דברים שאי אפשר להפריט אותם.

רוברט טיבייב: ובמערכת החינוך זו תהיה טעות.

רוברט טיבייב: לפעמים צריך להגיד, טעינו.

רוברט טיבייב: זו לא בושה.

רוברט טיבייב: צריך לחזור למסלול.

רוברט טיבייב: יש ארגון טוב וחזק שעבד שנים רבות, למה לקלקל אותו?

רוברט טיבייב: אל תפריעו.

רוברט טיבייב: תודה רבה.

זבולון אורלב: תודה רבה.

זבולון אורלב: אני מציע שעכשיו נשמע את המכינות.

זבולון אורלב: נמצאים פה נציגים משתי מכינות.

זבולון אורלב: אם אפשר שתיתנו תמונת מצב, איפה אנחנו עומדים, ואיך אתם רואים את עתידנו בעניין הזה.

זבולון אורלב: ראשון ידבר יורם רז הוא מנכ"ל מכללת עמק יזרעאל.

זבולון אורלב: בבקשה יורם.

יורם רז: אני גם נציג ועד ראשי המכללות לנושא הזה.

יורם רז: מדובר ב-21 מכללות ציבוריות שב-16 מהן מתקיימות מכינות מעל 30 שנה.

יורם רז: שני גילויים נאותים.

יורם רז: לא מדובר בהפרטת המכינות, מדובר בהפרטת הפיקוח.

יורם רז: זה לא אותו דבר.

יורם רז: כי המכללות ממשיכות להיות מנוהלות באוניברסיטאות ובמכללות אבל בוצע מכרז להפרטת הפיקוח והניהול הפדגוגי כפי שהיה מקובל כשזה היה באגודה לקידום החינוך.

יורם רז: אנחנו נזעקנו כשראינו שהנושא הזה הועבר לניהול מסחרי.

יורם רז: במידה והאגודה לקידום החינוך היתה זוכה במכרז אנחנו לא היינו יושבים כאן.

יורם רז: ככה היינו רגילים הרבה מאוד שנים.

יורם רז: זו היתה אגודה, שמעתם את השבחים שלה.

יורם רז: אנחנו מכירים אותה מהבטנה, אנחנו מכירים את כל הגלגולים שלה, אנחנו מכירים את המעורבות של משרד החינוך בה.

יורם רז: זה הוא מלכ"ר.

יורם רז: יכולים להיות ויכוחים כאלה ואחרים אבל היינו ממשיכים לעבוד כרגיל והנושא הזה לא היה עולה על סדר היום.

יורם רז: הייתי בישיבת ועדת חינוך שעסקה בנושא.

יורם רז: הופתעתי מאהדה גדולה מאוד, מקיר לקיר, מכל חלקי הבית נגד הנושא הזה של מסחור הפיקוח.

יורם רז: אבל גם שמעתי את היועצת המשפטית של המשרד ושמעתי גם את החשכ”ל, והבנתי שיש כאן בעיה חוקית.

יורם רז: כולנו מבינים את העניין.

יורם רז: זאת אומרת כולם נגד.

זבולון אורלב: לא.

זבולון אורלב: אין כאן בעיה חוקית.

זבולון אורלב: על פי החוק אפשר לתת פטור.

יורם רז: אוקיי.

יורם רז: אבל המכרז בוצע קרוב לוודאי כפי שהוא צריך היה להיות מבוצע.

יורם רז: ואז חזרנו הביתה ומאז 3 חודשים אנחנו עוסקים רק בנושא הזה בכל מיני פורומים.

יורם רז: חשבנו איך אנחנו יכולים לעשות את העניין הזה קצת אחרת.

יורם רז: הגענו למסקנה שיש פה אולי איזה אבסורד וחבר הכנסת פרץ רמז על כך, שאוניברסיטאות מכשירות רופאים, מהנדסים ומדענים ומעניקות תואר ראשון ושני ושלישי, ומכללות מעניקות תואר ראשון ותואר שני כמעט בכל תחומי הלמידה שאנחנו מכירים.

יורם רז: ופה מדובר בהכנה לבחינות בגרות, במכינות קדם אקדמיות שנבנו במשותף, אמנם עם האגודה לקידום החינוך עם הכרה הדדית במעטפת חברתית שמכללות בדרך כלל יודעות לעשות עם אגודה ובלי אגודה, וחשבנו אולי אין צורך בגוף המתווך הזה.

יורם רז: בדקנו גם את הנושא הכספי.

יורם רז: מסתבר שהות"ת מעביר 35 מיליון, משרד הביטחון מעביר 40 מיליון, האגודה דרך משרד החינוך זה 11 מיליון.

יורם רז: מהם 6 למוסדות להכשרת עובדי הוראה.

יורם רז: מהם מיליון 600 לטובת האגודה שזה בסדר, יש להם הוצאות.

יורם רז: יש להם מערכת שלמה שמטפלת בנושא הזה.

יורם רז: היא חייבת לפרנס את עצמה.

יורם רז: ומיליון שקלים לכל הנושאים הללו שדיבר עליהם חבר הכנסת מולה, למעטפת של האתיופים, לחרדים, לקזחים ולכאלה שלא נהנים מאף אחד מהגורמים האחרים.

יורם רז: באנו ואמרנו יש פה איזשהו אבסורד.

יורם רז: אז באנו עם ההצעה הזאת לות"ת.

יורם רז: והניסיון שלנו בשנים הקודמות עם הות"ת היה מאוד מסוים.

יורם רז: להפתעתנו, אמנם בהנהלת הות"ת נאמר שההצעה הזאת ראויה לבדיקה.

יורם רז: רק כמו שמקובל במקומותינו אנחנו רוצים להקים ועדה.

יורם רז: גם זה מקובל עלינו.

יורם רז: עם לוחות זמנים.

יורם רז: יש יסוד סביר להניח שראש הות"ת הנוכחי הוא בעל מרץ והוא יקבע ועדה מאוזנת ויוחלט מה שיוחלט.

יורם רז: יתרה מזאת, יצא מכתב של מנכ"ל הות"ת למנכ"ל משרד החינוך שבו מבקש הות"ת שהפעילות של המכינת תישאר עדיין באגודה לקידום החינוך עד סוף שנת הלימודים.

יורם רז: כי הרי יש פה אבסורד.ף המכרזים של החשכ”ל הם על בסיס שנה קלנדרית.

יורם רז: אנחנו עובדים על בסיס שנת לימודים.

יורם רז: ספטמבר-יולי.

יורם רז: הם עובדים ינואר –דצמבר, שזה בסדר.

יורם רז: באמצע שנת לימודים אתה מחליף את כל המערכת.

יורם רז: אלה לא יצאו, אלה לא נכנסו, והמבוכה היא פשוט בלתי אפשרית.

יורם רז: אז מאוד התעודדנו וחיכינו שתקום הוועדה.

יורם רז: היתה פגישה של אנשי הות"ת עם השר והשר אמר להם, יש משהו במה שאתם אומרים.

יורם רז: אבל אני צריך לעשות עכשיו 3 דברים.

יורם רז: (1) אני צריך להעביר את ההחלטה בנושא של הזכיין החדש לות"ת כי יש החלטה קודמת משנת 2005.

יורם רז: צריך לחדש אותה.

יורם רז: ההחלטה משנת 2005 נותנת יפוי כוח לאגודה ומגדירה מי המכללה שיכולה לעבוד והיא מכללה מוכרת.

זבולון אורלב: יפוי הכוח זה להכיר במכללה.

זבולון אורלב: כלומר המל"ג הסמיך את האגודה לקידום החינוך לתת הכרה למכינות.

זבולון אורלב: ומה עכשיו גוף מסחרי להחליט לתת הכרה פדגוגית למכינה קדם אקדמית?

יורם רז: אוקיי.

יורם רז: זו החלטה אחת.

יורם רז: דבר שני, הוא לא קיבל את הפנייה שהאגודה לקידום החינוך תמשיך עד סוף השנה אלא שחברת מרמנט היא החברה הזוכה.

יורם רז: הוא אמר משהו.

יורם רז: אני לא יודע אם הוא יאהב את זה שאני מצטט: "בכל חוזה יש נקודות בריחה".

יורם רז: לחברה הזו מרמנט יש 17 מכרזים שהם זכו במשרד החינוך בזמן כהונתה של יולי תמיר.

יורם רז: אמר השר, יש נקודת יציאה בתום שנה.

יורם רז: זה דצמבר 2010 או ינואר 2011, ועד אז אני דורש, אמר השר, שהמכינות גם של האוניברסיטאות וגם של המכינות, דרך אגב זה שיתוף פעולה ראשון שקיים בין ור"ה ובין ור"ם עם מכתבים משותפים ועם ישיבות משותפות.

יורם רז: ור"ה זה ועד ראשי האוניברסיטאות.

יורם רז: ור"ם זה ועד ראשי המכללות.

יורם רז: זה תנאי נוסף והתנאי השלישי הוא החשוב ביותר.

יורם רז: שתקום ועדה.

יורם רז: אבל אני משרד החינוך מקים את הוועדה, לא הות"ת מקימים את הועדה.

יורם רז: מבחינתנו זו לא כל כך בעיה.

יורם רז: והוא אמר עוד יותר חשוב שחברים בוועדה יהיו נציגים של ות"ת, נציגים של משרד החינוך, נציגים של ור"ה ונציגים של ור"ם.

יורם רז: אני מניח שאם זו תהיה ועדה אינטליגנטית היא תזמין את נציגי האגודה כדי לשמוע את דעתם.

יורם רז: אנחנו לא יודעים מתי הוועדה הזאת תקום ומה יהיה בדיוק הרכבה.

יורם רז: אנחנו מאוד מקווים שההצעה שלנו שהיא כל כך פשוטה, אין בה שום תחכום, יש בה התנהלות שהיינו רגילים אליה.

זבולון אורלב: אם לא יהיה גוף מתווך מי יעשה את הפיקוח?

יורם רז: הנושא הוא נורא פשוט.

יורם רז: לתפיסתנו וזה גם בשיחות הות"ת בכל מכללה ואוניברסיטה יש גוף של פרופסורים.

יורם רז: יש ראש אקדמי, פרופסור מן המניין שהוא נציג הוועדה המרכזת.

יורם רז: הפיקוח יהיה פיקוח פנימי של המכללה.

יורם רז: גם יכול להיות איזשהו פיקוח של מל"ג על ידי ועדת פרופסורים בתוך המל"ג.

יורם רז: את זה צריך לתת לוועדה, להציע כל מיני הצעות בעניין הזה.

יורם רז: ההתנהלות הכספית היא בתוך הות"ת.

יורם רז: היא מנהלת 7 מיליארד שקל.

יורם רז: היא יכולה לנהל עוד 35 מיליון שקל.

יורם רז: ומקור הכוח, מקור הסמכות של המוסד האקדמי הוא המוסד האקדמי, מהנשיא, דרך הרקטור, דרך הדיקנים.

יורם רז: המכינה תהיה עוד מחלקה לא גדולה.

יורם רז: היא תהיה כמו עוד חוג.

זבולון אורלב: איך לא חשבו על זה קודם?

יורם רז: באמת איך לא חשבו על זה קודם.

יורם רז: אתה יודע למה?

יורם רז: כי ידלין הקים את האגודה כדי לתת פיתרון לבני הקיבוצים לעשות בגרויות, כדי לתת פיתרון לפנתרים השחורים בהפגנות שלהם 69.

זבולון אורלב: האגודה הוקמה כדי לנהל בתי ספר לתלמידים מחוננים מעיירות הפיתוח.

זבולון אורלב: היתה לי זכות להיות מנהל אחד המוסדות שלהם.

יורם רז: אז ישנה התנועה הזאת.

יורם רז: אנחנו מאוד אופטימיים.

יורם רז: גם נוסח ההחלטה שנוסח במל"ג הוא נוסח שאנחנו ניסחנו.

יורם רז: העברנו איתם ניירות והנייר שאנחנו ניסחנו התקבל.

יורם רז: אני רק מקריא את הסיפא שהוא מאוד בעייתי.

יורם רז: "יובהר כי אין מדובר בתפעול המכינות, בניהולן, או בקביעת מדיניות פדגוגית של המכינות".

יורם רז: סותר את מה שיש במכרז.

יורם רז: זו החלטה שהתקבלה במל"ג.

יורם רז: אנחנו ניסחנו אותה בשיתוף עם אנשי הלשכה.

יורם רז: את נוסח ההחלטה היושב ראש אתם צריכים לקבל מהמל"ג.

יורם רז: הדיון היה במל"ג.

יורם רז: זה מיום שלישי האחרון 2 במרץ.

יורם רז: אבל אנחנו לא יודעים מה תהיה החלטת הוועדה, מה יהיו המלצותיה.

זבולון אורלב: אני מאוד מסכים איתך שמה שכתוב בהחלטת המל"ג כי אין מדובר בתפעול או בקביעת מדיניות פדגוגית של המכינות.

זבולון אורלב: על קביעת מדיניות פדגוגית אני מסכים איתך.

זבולון אורלב: זה סותר את המכרז.

זבולון אורלב: יש לי את הנוסח.

יורם רז: לסיום, אנחנו לא יודעים מה יהיו המלצות הוועדה ואנחנו גם לא יודעים אם השר והמל"ג יקבלו את המלצות הוועדה.

יורם רז: לכן אנחנו צריכים לפעול בשתי הדרכים.

יורם רז: למרות שהדרך של הכנסת היא בדרך כלל איטית.

יורם רז: אני ביליתי פה 4 שנים כשעשינו את תיקון 10 לחוק המכללות.

יורם רז: זה גוף שהוא קצת איטי.

יורם רז: אתם מכירים אותו יותר טוב ממני.

יורם רז: לאט ובטוח ויותר אפקטיבי.

יורם רז: זאת אומרת אם ישנה החלטה וישנו חוק אז זה בטון.

יורם רז: אז אני חושב שצריך לתת לנו, לרשות המבצעת לצורך העניין הזה לפעול במסלול הזה שתיארנו כאן ובמקביל הרשות המחוקקת צריכה להמשיך את עבודתה.

יורם רז: או להחריג את העניין הזה בכלל ממכרזים באמצעות החוק או שזה באמת הרע במיעוטו, שבמידה וחייבים להיות מכרזים, במידה שההצעה שלנו לא תתקבל, אז שרק גופים חינוכיים, מלכ"רים, קשורים למשרד החינוך.

יורם רז: אם תקראו כתוב, האגודה לקידום החינוך שליד משרד החינוך.

יורם רז: זו איזו מין טעות שהיא טבועה.

זבולון אורלב: היא הוקמה על ידי משרד החינוך.

זבולון אורלב: בעבר שלא היו מגבלות כאלה ואחרות כמעט כל חברי האגודה היו עובדי משרד החינוך והתרבות.

יורם רז: יושבים פה שני מנכ"לים לשעבר.

יורם רז: אני ישבתי אצלכם עם הד"ר סתוי יותר מפעם אחת בנושא של המכינות.

יורם רז: כי זה עניין את משרד החינוך.

יורם רז: אני לא מניח שאנחנו נבוא עם מרמנט לד"ר שושני.

זבולון אורלב: זוהר אביטל מנהל המרכז האקדמי ספיר ויושב ראש ועד מנהלי המכינות בבקשה.

זבולון אורלב: תמונת מצב.

זוהר אביטל: אני רוצה לברך על הדיון הזה ואני לא רואה בו דיון טכני גרידא בגלל איזושהי תקלה אלא דיון מהותי כי הסיפור הזה מעורר הרבה מאוד שאלות.

זוהר אביטל: מפעל המכינות הוא לא מפעל שמתקיים רק בכל מכללה או אוניברסיטה אלא הוא מפעל לאומי כדי להנגיש אוכלוסייה חלשה.

זוהר אביטל: אין הרבה מתנדבים בימינו להנגשת אוכלוסיות חלשות להשכלה.

זוהר אביטל: לכן פעילות האגודה לקידום החינוך ב-40 שנותיה היתה גם פיתוח מוסדות.

זוהר אביטל: לכן כל החלטה, ואני אכן מקבל את המגמה לפיה אנחנו במוסדות להשכלה הגבוהה בגרנו ויכולים לנהל אבל היא צריכה לקחת בחשבון את הקמתו של גוף במל"ג ובוו"ת שאמור לדחוף את העניין במסגרת פרויקט לאומי.

זוהר אביטל: האוניברסיטאות והמכללות לא מקיימות את המכינות בגדר חובה חוקית.

זוהר אביטל: אין חובה על המוסדות לקיים מכינות.

זוהר אביטל: לצערנו חלק במהלך השנים נסגרו.

זוהר אביטל: כל המוסדות מתקציבם תומכות במכינות מכיוון שתקציב המכינות אינו תקציב רווחי.

זוהר אביטל: ראינו בדיון המשותף שהיה בחדר הזה עם אוניברסיטת תל אביב את הנתונים הכספיים שהם דומים בכל מוסד.

זוהר אביטל: העניין המהותי וברשות

זוהר אביטל: כם אני לא רוצה לטייח דברים.

זוהר אביטל: המכרז האחרון שבו זכתה חברת מרמנט נדון ב-1 בנובמבר 2009 ונחתם ב-26 בדצמבר.

זוהר אביטל: בין ה-1 בנובמבר עד ה-26 בדצמבר התרענו ששינוי מנהלי מהותי באמצע שנת לימודים הוא הרה אסון.

זוהר אביטל: ועדת החינוך של הכנסת התכנסה ב-7 בדצמבר.

זוהר אביטל: המכרז פורסם במרץ 2009.

זוהר אביטל: השרה יולי תמיר דחתה ליולי.

זוהר אביטל: הוא פורסם ביולי.

זוהר אביטל: נדון בפעם הראשונה ב-1 בנובמבר.

זוהר אביטל: ועדת החינוך של הכנסת פנתה ב-7 בדצמבר לדחות את ביצוע המכרז עד סוף שנת הלימודים.

זוהר אביטל: אני מוכרח להגיד לנאספים כאן, אני בוש ונכלם כאזרח מדינת ישראל שלא שעו לפנייתה של ועדת החינוך של הכנסת לאפשר דיון ללא תקלות.

זוהר אביטל: המכרז יצא לדרך.

זוהר אביטל: מדובר כרגע בפגיעה מהותית בשתי שנות לימוד.

זוהר אביטל: תש"ע ותשע"א.

זוהר אביטל: רצית כבוד היושב ראש לדעת מה קורה כרגע.

זוהר אביטל: לא בוצעה כל חפיפה מסודרת לעניין העברת המכרז.

זוהר אביטל: כרגע הכול רצוף בתקלות כולל למשל תקלה אחרונה, דרישה תמוהה של אחת מעובדות משרד החינוך מהאוניברסיטאות לשלם עבור העסקה מפמ"רים שיאשרו את תוכניות הלימוד שמעולם הם לא נדרשו לשלם כי זה תפקידה של המזכירות הפדגוגית.

זוהר אביטל: אלה תקלות קטנות.

זבולון אורלב: לשלם את שכרם של מפמ"רים של משרד החינוך?

זוהר אביטל: כן.

זוהר אביטל: לצורך העניין של הבחינות המיוחדות.

זוהר אביטל: זו התשובה שהתקבלה בכתב.

זבולון אורלב: מי פנה?

זוהר אביטל: מהמזכירות הפדגוגית.

זוהר אביטל: בואו נבחן את העניין מזווית הראייה של משרד האוצר ומשרד החינוך.

זוהר אביטל: תקציב משרד החינוך למכינות ב-2009 היה 11 מיליון שקלים.

זוהר אביטל: הוא קוצץ ב-2003 .

זוהר אביטל: אז הוא היה 24 מיליון.

זוהר אביטל: ב-2009 11 מיליון.

זוהר אביטל: ב-2010 – 8 מיליון.

זוהר אביטל: החברה המסחרית הזוכה אמורה לקבל מתוך זה מיליון 350 אלף שקל כרווח או כדמי פעילות שבתוכם מגולם רווח עסקי נקי.

זוהר אביטל: זה שווה ערך ל-135 תלמידים לאוכלוסיות חלשות שהיו יכולים להתקבל למכינות ולא יכולים להתקבל למכינות.

זוהר אביטל: זו שאלה מהותית.

זוהר אביטל: האם 135 תלמידים הם שווי ערך לרווח מפוקפק של חברה שממילא יש לה היקף עסקים בארץ ובעולם של 300 מיליון שקלים בשנה?

זוהר אביטל: האם זה שווה ערך?

זוהר אביטל: מי ידאג ל-135 התלמידים האלה שלא ייקלטו?

זוהר אביטל: עוד דבר מהותי.

זוהר אביטל: אני כאן שואל כי יש לי כבוד לד"ר שושני.

זוהר אביטל: אני תמה מי היועץ המשפטי של האוכלוסיות החלשות?

זוהר אביטל: הבנתי כאזרח, כמרצה, כמי שמלמד הרבה שנים במערכת שהיועצים המשפטיים של משרד החינוך אמורים להגן על האזרחים ולא על המערכות הניהוליות המצמצמות את השירותים לאזרחים.

זוהר אביטל: נתקלתי בחומה בצורה בשיתוף פעולה עד כדי בלבול דעת.

זוהר אביטל: לא הצלחתי להבין אם היועץ המשפטי הוא של משרד החינוך או של משרד האוצר.

זוהר אביטל: זה עניין מהותי שצריך לעמוד פה לעיני הוועדה הזאת.

זוהר אביטל: דבר אחרון.

זוהר אביטל: הוועדה הזו המשותפת לכספים.

זוהר אביטל: במהלך השנים מ-2003 ועד היום בגין הקיצוץ המתמשך בחלק ממשרד החינוך.

זוהר אביטל: החלק של משרד החינוך הוא התמיכה באוכלוסיות שאינן נתמכות על ידי הקרן לחיילים משוחררים, בני מיעוטים, חרדים, לקויי למידה, אנשים מהתחתית.

זוהר אביטל: אני רואה את זה במספרים של המכינות.

זוהר אביטל: אתה כבוד היושב ראש זוכר את המסלול התלת שלבי והדו שלבי שהביא את הנמוכים ביותר, אלה הולכים ומצטמצמים.

זוהר אביטל: היום מי שבא למכינות זה אלה שיכולים להשלים מכספם את מה שאין יותר.

זוהר אביטל: אז אם מדינת ישראל באמת חפצה לקדם אוכלוסיות חלשות, הוועדה הזו צריכה להמליץ על הגדלת התקציב של משרד החינוך לחלשים שבחלשים.

זוהר אביטל: לא ברור לי שהמכינה החדשה במכללת ספיר תמשיך להתקיים.

זוהר אביטל: לא ברור לי שהמכינות החרדיות ימשיכו להתקיים.

זוהר אביטל: לא ברור שהחלשים שבחלשים יבואו אל המכינות.

זוהר אביטל: לא ברור לי שלקויי למידה יקבלו את השירות הנדרש.

זוהר אביטל: ואני רוצה לבקש מכבוד היועץ המשפטי של משרד החינוך, כבוד המנכ"ל וכבוד הוועדה.

זוהר אביטל: משפט המפתח בתרבות היהודית זה "מודה ועוזב ירוחם".

זוהר אביטל: אני אומר לכם באחריות מלאה גם לשיטתו של יורם הפסקת המכרז עכשיו ותשלום כל מה שמגיע לחברה הזוכה כדין עדיף על פני הנזקים שייגרמו בשתי שנות לימוד שאין סכום בעולם שיכסה עליהם.

זבולון אורלב: תודה רבה.

זבולון אורלב: דוד מהרט אתה רוצה לדבר על המכינות הקדם אקדמיות.

זבולון אורלב: בבקשה.

דוד מהרט: אני מנהל מרכז ההיגוי של ארגון יוצאי אתיופיה.

דוד מהרט: אנחנו עברנו תקופה ארוכה של מכרז.

דוד מהרט: זו חוויה לא פשוטה.

דוד מהרט: התחושה הזו שאתה עובד מדרג משנה.

דוד מהרט: אני הייתי מבקש אם אפשר להפריט באוצר רק לשנה אחת שיבינו מה זה תחושה של אדונים ומשרתים.

דוד מהרט: אתה שקוף, אתה בלתי נראה.

דוד מהרט: יש פה מכרזים לניסיון, לידע.

זבולון אורלב: מה זה ועדת ההיגוי של קליטת יהודי אתיופיה?

דוד מהרט: המרכז הזה פועל כזרוע של משרד החינוך ומלווה את תהליך קליטתם של יוצאי יהודי אתיופיה.

זבולון אורלב: מה זה נקרא מלווה?

דוד מהרט: ראשית ליווי וייעוץ בעזרת כוח אדם.

דוד מהרט: יש כ-70 אנשים עובדים.

דוד מהרט: 50 מהם מגשרים בבתי ספר ובאים במגע עם עשרת אלפים תלמידים.

דוד מהרט: הם מלווים את קליטתם בבתי ספר בהגברת המעורבות של המשפחות שלהם.

דוד מהרט: יש לנו אדם שעובד ברמה המחוזית שמלווה בערים השונות את קליטתם של בני הקהילה ואנחנו מפעילים גם תוכניות חינוכיות.

זבולון אורלב: אני לא מקבל את התשובה לשאלה שאני שואל.

זבולון אורלב: מה סוג העיסוק?

זבולון אורלב: זו עבודה סוציאלית?

זבולון אורלב: זו עבודה חינוכית פדגוגית?

זבולון אורלב: זה העברת כספים?

זבולון אורלב: זה עבודה מנהלית?

זבולון אורלב: מה עושים 70 העובדים האלה?

דוד מהרט: יד דרגים שונים.

דוד מהרט: 50 אנשים עוסקי בתיווך בין תרבותי.

דוד מהרט: הם לא עובדים סוציאליים, הם לא פסיכולוגים אבל הם בעלי הכשרה אקדמית.

דוד מהרט: מה עם עושים?

דוד מהרט: למשל, כשהורה יוצא אתיופיה מגיע לבית הספר בשבילו הרבה פעמים זו פעם ראשונה שהוא מגיע למערכת החינוך.

דוד מהרט: יש דרישות כלפיו מהמערכת שלא תמיד ברורות לו.

דוד מהרט: אנחנו רוצים להגביר את מעורבותם.

דוד מהרט: הם עוסקים בתרגום אם צריך לתרגם.

דוד מהרט: כשהורה מגיע לבית הספר לא תמיד הוא מצליח להעביר את המסר שלו, הם מסייעים.

דוד מהרט: הם יושבים בוועדות השמה.

דוד מהרט: כשילד מגיע לחינוך מיוחד צריך שההורים יבינו.

דוד מהרט: צריך להסביר למורים את הקודים התרבותיים של הקהילה.

דוד מהרט: מה הם הציפיות של הקהילה ממערכת החינוך.

דוד מהרט: צריך לכוון אותם.

דוד מהרט: הם עושים עבודה חינוכית.

דוד מהרט: כאשר ילד לא מגיע לבית הספר אז הם הולכים לבקר אצלו בבית ולברר מה הסיבה שהוא לא הגיע.

זבולון אורלב: רק רצינו לדעת ולהיות בטוחה שהוועדה באמת עוסקת בעניינים שקראנו להם ליבת העבודה החינוכית ואל באיזושהי מערכת מנהלית של גביית כספים והעברת טפסים וכדומה.

דוד מהרט: כמות בני הקהילה שהיום מוציאים תעודת בגרות עומדת על 6% כאשר בציבור היהודי אחוז מקבלי הבגרות עומד על 52%.

דוד מהרט: מבחינות רבות המכינה היא הזדמנות נדירה שמאפשרת לבני הקהילה להגיע להשכלה גבוהה.

דוד מהרט: חשוב שתהיה כתובת לעולים.

דוד מהרט: הרכזת של המכינות שפעלה באגודה היתה זמינה לכל בני הקהילה 24 שעות.

דוד מהרט: היה אפשר להתקשר אליה גם ב-12 בלילה ולהתייעץ איתה.

דוד מהרט: מדובר בעולים שעדיין אין להם רשתות וקשרים חברתיים.

דוד מהרט: חשוב שיהיה גוף.

דוד מהרט: אם המכינות יעברו להיות באוניברסיטאות והם יגידו, מי שרוצה להיכנס למכינה יבוא אלינו ונרשום אותו, זה יהיה אסון מבחינת בני הקהילה.

זבולון אורלב: אני מציע לך שתבקש להופיע בפני הוועדה שיקים שר החינוך ושהבעיה הזאת תעלה ושהוועדה תוכל לתת מענה גם לסוגיה הזאת.

זבולון אורלב: תודה רבה.

זבולון אורלב: נציג משרד החינוך בבקשה.

שמשון שושני: חבל שהדיון הזה לא מתקיים כאשר חוקקה הכנסת את חוק חובת המכרזים.

שמשון שושני: זה היה מהמקום לקיים דיונים מן הסוג הזה אבל ברגע שחוקקה הכנסת את חוק חובת המכרזים אני יכול להגיד שבאופן אישי אני מתעב צביעות.

שמשון שושני: הצביעות היא בזה שנערכו כבר שני מכרזים על נושא המכינות הקדם אקדמיות ולא היה פוצה פה ומצפצף.

שמשון שושני: נאמר שבמכרז קודם, ואני מצטער שזה לא קרה שפורסם, לא היתה זוכה האגודה לקידום החינוך, כי כולם חושבים שמכרזים זה זכות מולדת, שכאילו לאגודה את זכות האבות על המכרז לתפעול המכינות.

שמשון שושני: החוק קובע אחרת.

שמשון שושני: החוק קובע שברגע שפורסם מכרז קיים זכיין והוא איננו מונע גם מהאגודה או מישות משפטית שאיננה עמותה ללא מטרות רווח לזכות במכרז.

דב חנין: אתה מדבר ברמה המשפטית הפורמאלית.

דב חנין: פה מדובר בגוף ציבורי לעומת גוף פרטי.

שמשון שושני: נאמר שהיתה זוכה עמותה אחרת שנחשבה בזמנו לזרוע הביצועית של המשרד.

שמשון שושני: המפעל להכשרת ילדי ישראל.

שמשון שושני: האם לא היתה נוצרת בעיה כאן?

שמשון שושני: היתה נגשת עמותה אחרת מקבילה בדיוק, זרוע ביצועית של משרד החינוך, המפעל להכשרת ילדי ישראל שהמנדט שלו ביום הקמתו היה דומה מאוד לזה של האגודה לקידום החינוך.

שמשון שושני: איך הגיעו המכינות הקדם אקדמיות לאגודה לחינוך דווקא?

שמשון שושני: הם ביצעו עבודות עבור משרד החינוך, היתה יוזמה, אמרו הדרך הטובה ביותר שלא לעבור דרך מכרז נעביר את הפעולה לאגודה לקידום החינוך.

שמשון שושני: לכן אין כאן עניין של מהותו של הזכיין כי גם הזכיין שניגש למכרז הזה, במקרה זה זכה בו גוף מסחרי היה צריך לעבור את תנאי הסף שהמכרז הזה ביקש כולל אנשי המקצוע שצריכים להפעיל את העניין.

שמשון שושני: זו נקודה אחת.

שמשון שושני: נקודה שנייה, משרד החינוך לא יבטל מכרזים.

שמשון שושני: יש גוף זכיין.

שמשון שושני: הגוף הזכיין הזה יפעיל את המכינות הקדם אקדמיות.

שמשון שושני: נקודה שלישית היא לגבי הערת יושב ראש הוועדה לגבי בקשת הפטור.

זבולון אורלב: הבקשה היתה צריכה להיות מוגשת בקדנציה הקודמת.

שמשון שושני: אני בכלל רוצה לומר שהמכרז הזה פורסם בקדנציה הקודמת ולא בקדנציה הזו.

שמשון שושני: גם שני המכרזים הקודמים פורסמו בקדנציות קודמות ולא בקדנציה הזו.

שמשון שושני: אני עכשיו מתמודד עם המציאות שקיימת.

שמשון שושני: לגבי בקשת הפטור.

שמשון שושני: אני כמי שמתפעל את המערכת לא בטוח מה טוב יותר מכרז או פטור?

שמשון שושני: מדוע?

שמשון שושני: מפני שבקשת הפטור היא טובה לשנה אחת בלבד ובכל שנה צריך משרד החינוך לגשת ולבקש מהחשב הכללי פטור לאותה מטרה.

שמשון שושני: עד שלא ניתנת התשובה הגוף איננו זכאי לתקצוב ועניין גורר עניין.

שמשון שושני: אני מבחינות רבות מעדיף מכרז.

שמשון שושני: מדוע?

שמשון שושני: מפני שהזכיין זוכה באמת לשנה אחת של ניסיון ואם הוא מוכיח את עצמו הוא יכול להמשיך במכרז גם שלוש שנים או ארבע שנים.

שמשון שושני: כך שבאופן אישי, כדי שנושא מסוים במציאות של היום ואני תומך מאוד בהצעת החוק של יושב הראש.

שמשון שושני: הלוואי והכנסת תאמץ אותה.

שמשון שושני: זה יהיה עידן חדש לגבי נושאים חינוכיים רבים שכבוד היושב ראש פירט אותן ואני יכול להביא עשרות נושאים שהוא לא פירט.

שמשון שושני: כך שבמציאות של היום כמי שאחראי על זה שמוסדות שונים יתפקדו ויקבלו את כספם וחוק חובת המכרזים קיים אני מעדיף פרסומם של מכרזים ואולי במקרים יוצאי דופן פטור, אבל קיומים של מכרזים על הבקשות של פטור מדי שנה.

שמשון שושני: זה תלוי מי יהיה החשב הכללי ותלוי מי יהיה שר החינוך.

שמשון שושני: במקרים מסוימים יאשרו ובמקרים אחרים לא יאשרו.

שמשון שושני: אולי הערה אחרונה.

שמשון שושני: אני חוזר ומדגיש את מה שהחליט המל"ג.

שמשון שושני: אנחנו איננו מדברים במכרז הזה על תפעול המכינות.

שמשון שושני: אנחנו לא מדברים על ניהולן ובעיקר לא קביעת מדיניות.

שמשון שושני: קביעת המדיניות היא בידי המשרד מאז ומעולם בכל נושא.

שמשון שושני: המדינה קובעת מדיניות, סטנדרטים, תכנון, תקצוב, פיקוח, הערכה.

שמשון שושני: אלו חמשת התפקידים המרכזיים של המדינה שלעולם אסור לוותר עליהם.

שמשון שושני: בביצוע הנושא הוא אחר.

שמשון שושני: תודה רבה.

שמשון שושני: לגבי הוועדה.

שמשון שושני: הפתרון היה באמת בישיבה שהתקיימה אצל השר שתוקם ועדה וכמו יורם רז גם אני חושב שיש כאן הזדמנות לבדוק את הנושא בכללותו על כל היבטיו ומה שמעניין אותי מה טוב ללומדים במכינות, לא מה טוב למשרד החינוך, מה טוב לאלו שצריכים ללמוד במכינות.

שמשון שושני: והוועדה שמורכבת מנציגי כל הגופים תסיים את עבודתה תוך שנה.

עמיר פרץ: אדוני המנכ"ל, יש מידה מסוימת של חוסר הגינות בהלקאה שהלקית את המשתתפים במכרז.

עמיר פרץ: היו מספיק מסרים במשרד החינוך מגורמים חשובים ומקצועיים שנתנו תחושה, הרי למשרד החינוך גם אם יש מכרז יש יכולת לקבוע איזה קריטריון בעדיפות מקצועית הוא נותן לגופים שמגיעים למכרז.

עמיר פרץ: זה אחד.

עמיר פרץ: שתיים, סופו של דבר, מצופה שיגידו לנו מה לוח הזמנים של הוועדה.

עמיר פרץ: מתי תוקם?

עמיר פרץ: תוך שנה תוציא מסקנות?

שמשון שושני: הוועדה תסיים את עבודתה עד שנה.

עמיר פרץ: אדוני המנכ"ל, אולי שלוח הזמנים של הוועדה יהיה קשור בשנת לימודים.

עמיר פרץ: זה כל העניין.

שמשון שושני: לוח הזמנים של הוועדה תמיד קשור בשנת לימודים אבל הוועדה תתכנס ותסיים את עבודתה, אני לא רוצה לקבוע כרגע לוח זמנים כי שר החינוך יקבע.

יורם רז: אני מציע שהוועדה תציע לשר שעד סוף השנה הקלנדרית שזה דצמבר יהיו מסקנות.

דב חנין: אדוני המנכ"ל שמעתי בקשב רב את דבריך.

דב חנין: הבעיה האמיתית פה איננה בעיה משפטית.

דב חנין: משפט כמו שלמדנו הוא כלי להסדר של נושאים חברתיים.

דב חנין: גם חוק חובת מכרזים הוא לא חוק קדוש.

דב חנין: אם הוא לא מצליח להשיג לנו את המטרות החברתיות שאנחנו רוצים לקדם צריך כנראה לשנות את החוק.

דב חנין: אתה בא אלינו בטרוניה למה עכשיו אנחנו מתעוררים.

דב חנין: הסיבה לכך היא מאוד פשוטה.

דב חנין: מה שקורה עכשיו זה מעבר של המערכת הזאת ממסגרת ציבורית, האגודה לקידום החינוך היא מסגרת של משרד החינוך אבל מחוץ למשרד החינוך, לגורם פרטי שמציג את עצמו אני מצטט: "כמוביל בשוק בהתאמת פתרונות ייחודיים בשיטת מיקור חוץ".

דב חנין: וכשיש מעבר כזה זה כמובן לא שאלה פורמאלית ולא שאלה משפטית אלא שאלה מהותית.

דב חנין: לכן הכנסת בצדק נזעקת ולכן הכנסת פועלת בעניין.

דב חנין: אני מברך על תמיכתך בהצעת החוק של יושב ראש הוועדה מנסה לקדם כדי לפתור נקודתית את העניין , אבל מעבר לשאלות המשפטיות יש כאן בעיה מהותית.

דב חנין: המערכת הזאת לא רק צריך להגן עליה אלא צריך לחזק אותה ולהרחיב אותה.

דב חנין: למשל מספר לי חבר הכנסת זאב שבציבור החרדי אין מכינות קדם אקדמיות.

דב חנין: כלומר יש מקום לא רק להגן על מה שיש אלא להרחיב מאוד את מה שיש שזה יגיע לעוד אוכלוסיות שכרגע לא נהנות מהנושא הזה.

דב חנין: תודה רבה.

נסים זאב: כל הנושא של מבחני סולד שהיה מוכר בעבר שזה היה שווה ערך לבגרות, ישנם בתי ספר חרדיים שרוצים להמשיך את הנושא האקדמי בכל מיני ערוצים כולל האפשרות לעשות מכינה בבית ספרם.

נסים זאב: זה לא מתאפשר בגלל שהמכרז הזה תקוע.

זבולון אורלב: אנחנו לא יכולים להיכנס לזה עכשיו.

זבולון אורלב: זה נושא לגמרי שונה מהנושא שלנו.

זבולון אורלב: אני ממש מתנצל.

זבולון אורלב: אנחנו פשוט בלחץ נוראי.

זבולון אורלב: עורך דין אריאל גלבוע בבקשה.

אריאל גלבוע: המכינות הקדם אקדמיות זו הזדמנות שנייה שבאה לתקן את הכשלים של משרד החינוך בהכנת נוער בלתת לו את התנאים להתקבל לאוניברסיטאות.

אריאל גלבוע: האגודה הזאת עושה את זה בהצלחה מדהימה.

אריאל גלבוע: מה עושה משרד החינוך?

אריאל גלבוע: את מה שהוא נכשל הוא משאיר אצלו, את ההצלחה הוא מוכר למי שיצליח להרוויח ממנה על חשבון החלשים.

אריאל גלבוע: אנחנו פוגעים כאן בזכות מהותית לשוויון הזדמנויות.

אריאל גלבוע: זאת הצעקה שצריכה להישמע מכאן.

זבולון אורלב: תודה רבה.

זבולון אורלב: המל"ג.

יעל טור: הבנו שהנושא העלה סוגיות מהותיות ולא רק לשאלת הצורך בתיווך או לא ולכן גם מוקמת ועדה.

יעל טור: ות"ת לא לקחה חלק במכרז שהיה אך מרגע שהתקיים המכרז והוא התקיים כדין ולתקופה מוגבלת למעשה זה המצב שנוצר.

יעל טור: המכרז התקיים על ידי משרד החינוך בגין כספים שמעביר משרד החינוך למכינות.

יעל טור: המל"ג קיבלה החלטה שהיא מכירה בהתאם למכרז הפומבי, מכירה במכינות שנערכות בפיקוח מרמנט.

יעל טור: כמו שנאמר לא מדובר לא בתפעול המכינות, לא בניהולן ולא בקביעת המדיניות הפדגוגית.

יעל טור: זו החלטת המל"ג שהתקבלה בהתאם למכרז שהתקיים.

זבולון אורלב: החלטת ועדת החינוך והתרבות עמדה לפני המל"ג כשהיא קיבלה את ההחלטה הזאת?

זבולון אורלב: היתה ישיבה ב-7 בדצמבר בוועדת החינוך והתרבות.

זבולון אורלב: כמדומני גם נציגכם השתתף בישיבה הזאת.

זבולון אורלב: האם במקרה ההחלטה של ועדת החינוך והתרבות היתה על שולחן המל"ג?

יעל טור: אני לא יודעת.

יעל טור: השר קידם את הנושא הזה.

ענת חיים: לנו היה ויכוח עם היועצת המשפטית אם בכלל צריך לעדכן אותה כי היא אומרת ההחלטה מתייחסת למכרז.

ענת חיים: היא מכירה בתעודות בגרות שנותנת האגודה לקידום החינוך כשוות ערך לבגרות.

ענת חיים: זו סוגיה מאוד ספציפית.

ענת חיים: אנחנו יודעים שמכינות נותנות גם כניסה למכללות או לאוניברסיטאות ובמקביל יש כאלה שנותנות תעודות שוות ערך לתעודות בגרות.

ענת חיים: זה דבר אחד.

ענת חיים: דבר שני, בתוך גוף ההחלטה שהתקבלה בקדנציות הקודמות נאמר שהיא תתעדכן כשיהיה מכרז חדש.

ענת חיים: כל מה שעשינו פה זה לעדכן את ההחלטה בהתאם למכרז.

ענת חיים: ההחלטה תואמה גם עם ור"ם, גם עם ור"ה והבאנו את זה ביחד למל"ג.

ענת חיים: אחרי שכולנו ידענו, כול הגופים שתיאמו את זה, ובסך הכול המל"ג מורכב מנציגי ור"ם וור"ה בעיקר כולנו הכרנו בהחלטת ועדת החינוך.

יורם רז: המתווה שבעצם הוצע כאן הוא פועל יוצא גם של הישיבה של ועדת החינוך מה-7 לחודש.

זבולון אורלב: תודה רבה.

זבולון אורלב: אני רוצה לסכם את הישיבה ולומר שהוועדה המשותפת חוזרת על החלטות ועדת החינוך והתרבות בישיבתה מיום כ' בכסלו תש"ע, 7 לדצמבר 2009 בכל הסוגיה של ההתנגדות של הוועדות לתהליך הפרטה של פרויקטים בחינוך שהם ליבת פעילותה הפדגוגית של מערכת החינוך ובכלל זה כמובן גם הפעילות הפדגוגית של המכינות הקדם אקדמיות.

זבולון אורלב: דבר שני, הוועדות מצטערות על כך שמשרד האוצר התעלם מבקשת הוועדה להשעות את ביצוע המכרזים למשך 3 עד 5 חודשים כדי לאפשר לשר החינוך ולאוצר לקיים דיונים להסדרת הסוגיה של מכרוז פרויקטים שהם ליבת מערכת החינוך.

זבולון אורלב: הדבר השלישי הוא שהוועדה רשמה לפניה בצער את הודעת נציגי המכינות שהעברת האחריות למכינות מהאגודה לקידום החינוך לחברה המסחרית הזכיינית לא נעשתה כראוי ועדיין יש רצף של תקלות ופונה למנכ"ל משרד החינוך להיכנס לעובי הקורה ולראות איך ניתן להסדיר בהקדם האפשרי את פתרון הבעיות.

זבולון אורלב: הדבר הרביעי הוא שהוועדה רשמה לפניה שחברי ועדת החינוך הניחו על שולחן הכנסת הצעת חוק תיקון חובת המכרזים לפיו יינתנו סמכויות לשר החינוך להחריג מחוק חובת המכרזים פעילויות שהן שירותי חינוך ייחודיים בליבת הפעילות הפדגוגית של משרד החינוך.

זבולון אורלב: והדבר האחרון, הוועדה תומכת בגישה העקרונית לפיה תיבחן האפשרות להפעיל את המכינות באופן ישיר על ידי הוועדה לתכנון ותקצוב שליד המועצה להשכלה גבוהה ומברכת על הקמת הוועדה אשר תבחן נושא זה ואשר תורכב על ידי שר החינוך.

זבולון אורלב: הוועדה תחזור לקיים דיון בסוגיה בראשית מושב החורף מתוך תקווה שהשר ייענה לבקשתה ועבודת הוועדה תושלם עד למועד זה כדי להכילה כבר בשנת הלימודים תשע"א.

זבולון אורלב: תודה רבה.